Daerah Johor Bahru

Daerah Johor Bahru merupakan satu daripada sepuluh buah daerah yang membentuk negeri Johor, Malaysia dengan ibu daerah Johor Bahru serta merupakan satu daerah yang termaju di negeri Johor. Daerah ini meliputi kawasan seluas 1,816 kilometer persegi. Daerah ini juga dikenali sebagai daerah metropolitan Johor Bahru kerana dari segi bilangan penduduk mempunyai melebihi satu juta orang. Daerah ini merupakan daerah kedua paling ramai penduduk di Malaysia selepas Petaling. Daerah ini juga adalah sebahagian daripada Iskandar Malaysia dan merupakan metropolitan yang sedang pesat membangun.

Bandar-bandar yang terdapat di dalam Daerah Johor Bahru ialah Bandaraya Johor Bahru, Iskandar Puteri, Skudai, Puteri Habour, Desa Tebrau, Bukit Indah, Ulu Tiram, Stulang, Taman Perling, Pasir Gudang dan Permas Jaya.

Pentadbiran 
Daerah Johor Bahru berpusat di Johor Bahru dan ditadbir tiga pihak berkuasa tempatan iaitu;

 Majlis Bandaraya Johor Bahru
 Majlis Bandaraya Iskandar Puteri
 Majlis Bandaraya Pasir Gudang

Mukim dan bandar 
Daerah Johor Bahru juga dibahagikan kepada enam mukim dan dua bandar;

 Mukim Jelutong
 Mukim Plentong
 Mukim Pulai
 Mukim Sungai Tiram
 Mukim Tanjung Kupang
 Mukim Tebrau
 Bandar Johor Bahru
 Bandar Tebrau

Geografi 
Daerah Johor Bahru terletak di bahagian Selatan Negeri Johor bersempadan:
 Daerah Pontian di sebelah barat,
 Daerah Kota Tinggi di sebelah timur;
 Daerah Kulai di sebelah utara; dan
 Selat Johor di selatan.

Demografi 
Berdasarkan bancian Malaysia 2020 jumlah penduduk di Daerah Johor Bahru ialah seramai 1,711,191 orang dengan kepadatan penduduk 1,605 orang perkilometer persegi yang dikategorikan sebagai taburan penduduk sangat padat. Lebih separuh penduduk di daerah ini merupakan Bumiputera, membentuk lebih 52 peratus penduduk. Kaum kedua terbesar merupakan kaum Cina diikuti India. Lebih tujuh peratus penduduk merupakan bukan warganegara.

Nisbah penduduk lelaki kepada penduduk wanita ialah 113:100. Terdapat 610,314 tempat kediaman dengan sebanyak 460,669 isi rumah. Purata saiz isi rumah pula dicatatkan seramai empat orang dalam sebuah rumah. Lebih sejuta penduduk dalam kalangan umur bekerja, 450 ribu dalam golongan muda dan selebihnya 60 ribu orang merupakan warga tua.

Agama 
Majoriti penduduk di daerah Johor Bahru beragama Islam yang terdiri daripada penduduk berbangsa Melayu dan beberapa etnik lain. Agama kedua terbesar merupakan agama Buddha yang kebanyakannya dianuti penduduk berbangsa Cina. Agama ketiga terbesar merupakan agama Hindu yang majoritinya terdiri daripada penduduk berbangsa India. Penduduk berbangsa bumiputera lain dan etnik yang lain terdiri daripada mereka yang menganut Kristian dan beberapa agama lain serta tidak beragama.

Pengangkutan

Pelabuhan 

Pelabuhan yang terdapat di dalam daerah Johor Bahru ialah Pelabuhan Tanjung Pelepas, Pelabuhan Johor dan Pelabuhan Tanjung Langsat.

Pelabuhan Johor merupakan pelabuhan pertama yang dibina di Negeri Johor dan terletak di Pasir Gudang. Pelabuhan ini juga merupakan pelabuhan yang pertama mempunyai kawasan perdagangan bebas yang mana gudang-gudangnya dikecualikan daripada duti kastam. Berikut merupakan kegiatan utama bagi pelabuhan ini.
 7 buah kren gantri, salah lima daripadanya merupakan kren Post-Panamax.
 19 kren pemindahan yang beroda getah.
 46 buah penggerak utama (prime movers).
 4 buah mesin staker jangkaun (reach stacker) untuk mengendalikan bahan-bahan pukal.
 Kedalaman semula jadi dermaganya yang berukuran 13.8 meter boleh melayankan kapal-kapal pukal kering sehingga 60,000 dwt dengan senang.
 Dermaga yang berpanjangan hampir 2.4 kilometer pada keseluruhan.

Pelabuhan Tanjung Pelepas yang terletak di Iskandar Puteri pula merupakan pelabuhan kedua yang dibina di negeri Johor. Ia juga merupakan pelabuhan muatan pindah kapal utama di Malaysia. Pelabuhan ini terletak di muara Sungai Pulai. Ia juga dapat dihubungkan dengan lebuh raya utama iaitu Lebuhraya Pelabuhan Tanjung Pelepas iaitu melalui Persimpangan Pelabuhan Tanjung Pelepas di Lebuhraya Link Kedua. Berikut merupakan kegiatan utama pelabuhan ini.
 8 dermaga yang berukuran 360 meter setiap satu, berjumlah sepanjang 2.88 kilometer barisan dermaga.
 27 buah kren tepian dermaga "Super Post Panamax" yang boleh mengangkat sebanyak 18 buah kargo, dengan tambahan 10 kargo dan 22 buah kotak.
 70 buah kren treler-treler menyimpan kargo berbahaya.
 Bangunan simpanan kontena yang terbesar di negara dan boleh menyimpan dan menampung sebanyak 110,000 TEU, termasuk lebih daripada 2,100 "point reefer".
 Sistem pintu gerbang automatik GCAM yang membolehkan pengurusan pengangkutan kotak yang lebih cepat.

Pelabuhan Tanjung Langsat di Pasir Gudang pula merupakan pelabuhan ketiga yang dibina di negeri Johor. Ia terletak di muara Sungai Johor yang mempunyai lebar sepanjang 4.5 kilometer dan merupakan diri sebagai sebuah pelabuhan pengkhususan utama di Asia Tenggara yang mengendalikan gas cecair (LPG) dan bahan-bahan kimia yang berbahaya. Kegiatan utama-utama pelabuhan ini ialah
 pengendalian petrokimia dan muatan cecair
 pangkalan sokongan marin
 terminal perikanan laut
 pusat pesiaran antarabangsa
 pemprosesan dan penyimpanan kargo petroleum dan muatan cecair

Rujukan